নিজস্ব প্রতিবেদন : পর্যটকদের এখন প্রথম পছন্দ পশ্চিমবঙ্গ। খাতায় কলমে এবার সেটাই প্রমাণ হল। গোয়া, রাজস্থান, কেরলকে টেক্কা দিয়ে বিদেশি পর্যটকের সংখ্যায় রাজ্য উঠে এল পাঁচ নম্বরে। এবার লক্ষ্য একনম্বর হওয়া। আর তাই পশ্চিমবঙ্গের পর্যটনের আকর্ষণ আরও বাড়াতে, বেশকিছু নতুন উদ্যোগ নিতে চলেছে সরকার। পরিসংখ্যান বলছে, বিদেশি পর্যটক টানায় পয়লা নম্বরে এখন তামিলনাড়ু। এরপর মহারাষ্ট্র, উত্তর প্রদেশ, দিল্লির পরই জায়গা করে নিয়েছে এরাজ্য। এবার পর্যটনে আরও চমক দিতে তৈরি রাজ্য। এজন্য বেছে নেওযা হয়েছে বিশেষ কিছু ক্ষেত্র। পাহাড়-জঙ্গল-সমুদ্রের পাশাপাশি কলকাতাকেও রাজ্যের পর্যটন মানচিত্রে আরও তুলে ধরতে একগুচ্ছ ভাবনা নিতে চলেছে রাজ্য সরকার। সরকারের পরিকল্পনায় রয়েছে ব্রাইডাল ট্যুরিজম। জঙ্গলমহল থেকে পাহাড়, রাজ্যের বিভিন্ন জায়গায় বিভিন্ন রীতিনীতির বিয়ে তুলে ধরা হবে বিদেশি পর্যটকদের সামনে। বিয়ের সেই অনুষ্ঠানে অংশ নেবেন বিদেশি পর্যটকরাও। সেইসঙ্গে দুর্গাপুজো সহ বিভিন্ন উত্‍সব বিদেশি পর্যটকদের কাছে আরও আকর্ষণীয়ভাবে তুলে ধরা হবে ফেস্টিভ ট্যুরিজমের মাধ্যমে। পাশাপাশি, স্পোর্টস ট্যুরিজমের দিকেও নজর দিচ্ছে সরকার। স্বরাষ্ট্রসচিব অত্রি ভট্টাচার্য বলেন, লক্ষ্য এখন একটাই। পর্যটনে পশ্চিমবঙ্গকে পয়লা নম্বরে নিয়ে যাওয়া।